नेताजी को 'सच्ची श्रद्धांजलि' देंगे प्रधानमंत्री नरेंद्र मोदी, सुभाष चंद्र बोस की प्रतिमा के होलोग्राम का करेंगे उद्घाटन
प्रधानमंत्री नरेंद्र मोदी ने घोषणा की थी कि देश के इस महान सपूत के प्रति आभार के प्रतीक के रूप में इंडिया गेट पर उनकी ग्रेनाइट की एक प्रतिमा लगाई जाएगी।
नेताजी सुभाष चंद्र बोस की 125वीं जयंती से पहले प्रधानमंत्री नरेंद्र मोदी ने घोषणा की थी कि देश के इस महान सपूत के प्रति आभार के प्रतीक के रूप में इंडिया गेट पर उनकी ग्रेनाइट की एक प्रतिमा लगाई जाएगी। प्रधानमंत्री की यह घोषणा ऐसे समय में आई थी जब इंडिया गेट पर स्थित अमर जवान ज्योति की लौ का, राष्ट्रीय समर स्मारक पर जल रही लौ में विलय किए जाने को लेकर केंद्र सरकार विपक्षी दलों के निशाने पर है।23 जनवरी यानी आज नेताजी सुभाष की 125वीं जयंती पर उनकी प्रतिमा के होलोग्राम का प्रधानमंत्री नरेंद्र मोदी अनावरण करेंगे। आज शाम 6 बजे इंडिया गेट पर कार्यक्रम में नेताजी की भव्य मूर्ति बनने तक उनकी प्रतिमा का होलोग्राम लगेगा। प्रधानमंत्री ने एक ट्वीट में कहा था, ‘ऐसे समय में जब देश नेताजी सुभाष चंद्र बोस की 125वीं जयंती मना रहा है, मुझे आपसे यह साझा करते हुए खुशी हो रही है कि ग्रेनाइट की बनी उनकी एक भव्य प्रतिमा इंडिया गेट पर स्थापित की जाएगी। यह उनके प्रति देश के आभार का प्रतीक होगी।’ प्रधानमंत्री ने लिखा था, जब तक नेताजी की ग्रेनाइट की प्रतिमा बनकर तैयार नहीं हो जाती, तब तक उस स्थान पर उनकी एक होलोग्राम प्रतिमा वहां लगाई जाएगी। सुभाष चंद्र बोस की जयंती पर उन्हें श्रद्धांजलि देते हुए पीएम ने लिखा, 'सभी देशवासियों को पराक्रम दिवस की ढेरों शुभकामनाएं। नेताजी सुभाष चंद्र बोस की 125वीं जयंती पर उन्हें मेरी आदरपूर्ण श्रद्धांजलि। मैं नेताजी सुभाष चंद्र बोस को नमन करता हूं, प्रत्येक भारतीय को हमारे राष्ट्र के लिए उनके महत्वपूर्ण योगदान पर गर्व है।'